Իրինա Կասպարովա

Իրինա Սերգեյի Կասպարովա (), հայ բժշկուհի, բժշկական գիտությունների թեկնածու, ԵՊԲՀ հյուսվածաբանության ամբիոնի դոցենտ։

Կենսագրություն 
Ծնվել է Բաքու քաղաքում։ 1973 թվականին  ավարտել է Երևանի Անտոն Չեխովի անվան թիվ 55 դպրոցը։ 1973-1979 թվականներին  սովորել և գերազանցությամբ ավարտել է Երևանի պետական բժշկական ինստիտուտի բուժական ֆակուլտետը և ստացել  բժիշկ-թերապևտի  մասնագիտություն։ 1979-1982 թվականներին եղել է նույն ինստիտուտի հյուսվածաբանության ամբիոնի ասպիրանտ։ Թեկնածուական թեզի թեման եղել է «Լիմֆատիկ հանգույցների կառուցվածքագործառական բնութագիրը անտիգենի ազդեցության պայմաններում», որը պաշտպանել է 1986 թվականին  Թբիլիսիի պետական բժշկական համալսարանում և ստացել բժշկական գիտությունների թեկնածուի գիտական աստիճան։ 

1988-1989 թվականներին Մոսկվայի թիվ 1 բժշկական ինստիտուտի հյուսվածաբանության ամբիոնում անցել է դասախոսների վերապատրաստման դասընթացներ։ 2002, 2007, և 2013 թվականներին մասնագիտական որակավորման դասընթացներ է անցել  «Մանկավարժություն, հոգեբանություն և տեղեկատվություն» մասնագիտությամբ։

2002 թվականին Հայաստանի ամերիկյան համալսարանում անցել է անգլերենի հատուկ դասընթաց։

1982-1997 թվականներին  հյուսվածաբանության ամբիոնում աշխատել է որպես ասիստենտ, 1997 թվականից նույն ամբիոնի դոցենտ է։ 2004 թվականին նշանակվել է օտարերկրացի ուսանողների ուսումնամեթոդական հանձնաժողովի անդամ։ 2002-2017 թվականներին եղել է հյուսվածաբանության ամբիոնի արտասահմանցի ուսանողների ուսումնական գործընթացի պատասխանատու։

Աշխատություններ 
Անգլերեն տպագրած չորս ուսումնամեթոդական ձեռնարկի հեղինակ է։

Պարգևներ 
Երկու անգամ՝ 2005 և 2010 թվականներին պարգևատրվել է ԵՊԲՀ ոսկե մեդալով։

Ընտանիք 
Ամուսնացած է, ունի երկու երեխա։

Ծանոթագրություններ 

Բժշկական գիտությունների թեկնածուներ
Հայ բժշկուհիներ
Հայ թերապևտներ